Document ID: 32004R1086

ΚΑΝΟΝΙΣΜΌΣ (ΕΚ) αριθ. 1086/2004 ΤΗΣ ΕΠΙΤΡΟΠΉΣ
της 9ης Ιουνίου 2004
για την τροποποίηση του κανονισμού (ΕΚ) αριθ. 1210/2003 του Συμβουλίου, σχετικά με ορισμένους ειδικούς περιορισμούς στις οικονομικές και χρηματοδοτικές σχέσεις με το Ιράκ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1210/2003 του Συμβουλίου, σχετικά με ορισμένους ειδικούς περιορισμούς στις οικονομικές και χρηματοδοτικές σχέσεις με το Ιράκ και την κατάργηση του κανονισμού (ΕΚ) αριθ. 2465/96 (1), και ειδικότερα το άρθρο 11 παράγραφος β),
Εκτιμώντας τα ακόλουθα:
(1)
To παράρτημα ΙΙΙ του κανονισμού (ΕΚ) αριθ. 1210/2003 περιέχει κατάλογο δημόσιων οργανισμών, επιχειρήσεων, υπηρεσιών, φυσικών και νομικών προσώπων, φορέων και οντοτήτων της προηγούμενης κυβέρνησης του Ιράκ που καλύπτονται από τη δέσμευση κεφαλαίων και οικονομικών πόρων βάσει του εν λόγω κανονισμού.
(2)
Το παράρτημα IV του κανονισμού (ΕΚ) αριθ. 1210/2003 απαριθμεί τα φυσικά και νομικά πρόσωπα, τους φορείς ή τις οντότητες που συνδέονται με το καθεστώς του πρώην Προέδρου Σαντάμ Χουσεΐν και που καλύπτονται από τη δέσμευση κεφαλαίων και οικονομικών πόρων βάσει του εν λόγω κανονισμού.
(3)
Στις 2 Ιουνίου 2004, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να τροποποιήσει τον κατάλογο ο οποίος περιέχει τον Σαντάμ Χουσεΐν και άλλους ανώτερους αξιωματούχους του πρώην ιρακινού καθεστώτος, τα μέλη της άμεσης οικογένειάς τους και τις οντότητες οι οποίες ανήκουν ή ελέγχονται από αυτούς τους ίδιους ή από πρόσωπα που ενεργούν για λογαριασμό τους ή υπό τις οδηγίες τους, για τους οποίους πρέπει να εφαρμόζεται η δέσμευση κεφαλαίων και οικονομικών πόρων. Κατά συνέπεια, το παράρτημα IV πρέπει να τροποποιηθεί ανάλογα.
(4)
Είναι αναγκαίο να μετακινηθούν πέντε ονομασίες από το παράρτημα ΙΙΙ στο παράρτημα IV και να τροποποιηθούν δύο από τις ονομασίες αυτές.
(5)
Για να διασφαλιστεί η αποτελεσματικότητα των μέτρων που προβλέπονται στον παρόντα κανονισμό, πρέπει ο παρών κανονισμός να τεθεί αμέσως σε ισχύ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το παράρτημα ΙΙΙ του κανονισμού (ΕΚ) αριθ. 1210/2003 τροποποιείται σύμφωνα με το παράρτημα Ι του παρόντος κανονισμού.
2. Το παράρτημα IV του κανονισμού (ΕΚ) αριθ. 1210/2003 τροποποιείται σύμφωνα με το παράρτημα ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Ιουνίου 2004.

Labels: 3
18
5